Dire Straits

**Dire Straits** je bio britanski rock bend kojeg su 1977. godine osnovali Mark Knopfler (gitara i vokal), njegov brat David Knopfler (gitara), John Illsley (bas-gitara) i Pick Withers (bubnjevi), a menadžer je bio Ed Bicknell. Iako se Dire Straits pojavio u vrijeme vladavine punk rocka, bend je radio prema konvencijama klasičnog rocka, mada sa pojednostavljenim zvukom koji je bio atraktivan modernoj publici zamorenoj pretjeranom produkcijom stadionskog rocka iz 1970-ih.

U ranim danima, Mark i David su zahtijevali da vlasnici pabova utišaju pojačala kako bi gosti mogli razgovarati dok bend svira pokazujući svoju nenametljivost i nesigurnost.

Uprkos tom čudnom samozatajnom pristupu rock and rollu, Dire Straits je uskoro postao izuzetno uspješan sa svojim prvim albumom koji je postigao globalni višeplatinasti tiraž.

Njihove najpoznatije pjesme su: "Sultans of Swing", "Romeo and Juliet", "Private Investigations", "Money for Nothing", "Walk of Life" i "Brothers in Arms".

## Historija 
### Rana historija 
1978. godine, Dire Straits je snimio prvi album, "Dire Straits" u Basing Street studijima (danas poznatim kao "Sarm West") blizu Portobello Roada u Zapadnom Londonu za 12.500£.

Nakon inicijalnog puštanja albuma u prodaju u Ujedinjenom Kraljevstvu na Vertigou, odjeljenju Phonograma, album je zapazila Karin Berg, asistent u A&R (*artists and repertoire*) odjeljenju Warner Brothers Recordsa u New Yorku. Dok je ona smatrala da se radi o muzici koje je publika gladna, samo jedna osoba u njenom odjeljenju se na početku slagala s tom tezom. Ploča je slabo puštana u eter u Ujedinjenom Kraljevstvu, ali nakon što je na nju stavljen potpis Warner Brothersa, doživjela je platinasti tiraž.

Kasnije, nanovo pušten u prodaju kao single, "Sultans of Swing" je postao iznenadni hit UK chart-a, ušavši u prvih deset. Prvi album je ušao u prvih deset u gotovo svakoj evropskoj zemlji.

Drugi album grupe, "Communiqué" se pojavio 1979. godine. Postao je album broj jedan na njemačkim top listama, dok je paralelno album "Dire Straits" zazuzeo treće mjesto.

Oba albuma su karakteristična po pojednostavljenom zvuku (*stripped-down sound*). Međutim to će se u narednim godinama promijeniti. Mark Knofler i John Illsley su jedina dva člana koja su zajedno svirala od formiranja do gašenja grupe.

### Uvećana složenost 
1980. godine Dire Straits je izdao treći album, "Maknig Movies". To je označilo pomak ka složenijim aranžmanima i produkciji što će se nastaviti do disolucije grupe 1990-ih.

S pjesmom "Romeo and Juliet", koja je postala jedan od najpoznatijih hitova grupe, "Making Movies" je zatekao odlazak Davida Knopflera dok se album još snimao; Sid McGinnis je popunio prazninu na ritam gitari u nastavku snimanja. Iako je Mark svirao na jednoj pjesmi prvog bratovljevog solo albuma, Mark i David se nisu pomirili godinama zbog svađe oko  zasluga na albumima. Album je također ugostio klavijaturistu Roya Bittana iz Bruce Springsteenovog E Street Banda, a producirao ga je Jimmy Iovine.

Klavijaturista Alan Clark i kalifornijski gitarista Hal Lindes su se priključili grupi za snimanje četvrtog studijskog albuma "Love Over Gold", koji je izašao 1982. godine i bio je prvi album grupe kojeg je producirao Mark Knofler. Glavni hit albuma je bio "Private Investigations", koji je ušao među pet najboljih hitova u Ujedinjenom Kraljevstvu odnosno zauzeo drugu poziciju uprkos sedmominutnoj dužini pjesme. U drugim zemljama, dobro je prošao singl "Industrial Disease", pogotovo u Kanadi gdje je ušao na listu deset najboljih hitova.

Kratko nakon izlaska "Love Over Gold", grupu je napustio bubnjar Pick Withers radi jazz karijere. Zamijenio ga je Terry Williams, bivši član Rockpilea.

1983. izišao je mini-album sa četiri pjesme, sa hit singlom "Twisting By the Pool". Nakon toga je uslijedio dvostruki živi album "Alchemy", 1984. godine. U to vrijeme Mark Knopfler je također uradio muziku za filmove "Local Hero" i "Cal".  Međutim najveći hit Dire Straitsa je tek trebao da dođe.

### Era "Brothers in Arms" 
Album "Brothers in Arms" je izdat 1985, te je postao najprodavaniji album u Ujedinjenom Kraljevstvu te godine i veliki međunarodni hit. Polučio je sa nekoliko singlova uključujući američki hit broj jedan "Money for Nothing", koji je bio prvi ikad pušteni video na MTV-u u Britaniji.

Kasnije se pojavilo još personalnih promjena u bendu, pristupanjem drugog klavijaturiste Guya Fletchera. Za vrijeme snimanja albuma "Brothers in Arms", grupu napušta Hal Lindes. Njegovo mjesto je zauzeo Jack Sonni, iako je Lindes pokupio zasluge kao zvanični član grupe po izlasku albuma, a Sonni ipak nije. Omar Hakim se također piključio Terryju Williamsu na bubnjevima: obojica su ponijeli zasluge kao članovi benda za ovaj izlazak albuma.

Svjetska turneja 1985/1986. je ostvarila fenomenalan uspjeh. Nakon nastupa u Webley areni, bend je 13. jula u posljepodnevnim satima nastupio na Live Aidu na Wembley stadionu. Repertoar im je uključivao "Money For Nothing" sa Stingom kao gostujućim vokalom. Turneja se završila u Entertainment Centreu u Sidneju (Australija) gdje grupa još uvijek drži rekord za uzastopne nastupe (21 noć zaredom). Posljednji nastup tog produženog boravka u Sidneju je snimljen i emitovan na Australijskoj i Novozelandskoj televiziji, a poznat je po jedinstvenoj kalipso  interpretaciji pjesme "So Far Away" i improvizaciji poznate australijske narodne pjesme "Waltzing Matilda".

Komercijalni uspjeh "Brothers in Arms" je došao i zbog činjenice da se radilo o jednom od prvih albuma upotpunosti digitalno snimljenih i produciranih u tada novom Compact disc formatu, što je navelo pobornike novih tehnologija da ga stave na listu "must by" albuma.

"Brothers in Arms" CD je bio jedan od prvih albuma koji je sadržavao materijal koji se nije mogao pronaći na LP (Long playing) ekvivalentu; sadržavao je 12 minutni singl "Money for Nothing" umjesto 7 minutne verzije na LP-u.

"Brothers in Arms" se također smatra prvim svjetskim CD singlom, koji je izdat u Ujedinjenom Kraljevstvu u vidu dva singla kao vid promocije, jedan sa logom za turneju Live 1985. i drugi posvećen australijskom dijelu turneje sa oznakom Live 1986. Sadržavajući samo četiri numere, imao je ograničen tiraž. Nadalje, novi format je nudio odličnu priliku za pokazivanje Knopflerovih filigranskih produkcijskih vrijednosti sa ranijim albumima, navodeći mnoge fanove da nanovo kupuju cijeli raniji katalog Dire Straitsa.

"Brothers in Arms" je u Sjedinjenim Američkim Državama ostvario uspjeh popevši se na prvu poziciju na Billboard Magazine Top Pop Albums Chart, na kojoj se zadržao devet sedmica, postavši višeplatinasti album i završivši na petoj poziciji za 1986. godinu. Također, prema nedavnom glasanju koje je provedeno u Ujedinjenom Kraljevstvu, "Brothers in Arms" je treći najbolje prodavani album svih vremena na Ostrvu.

### Nakon "Brothers in Arms" 
Po završetku *Brothers in Arms* turneje 1986. godine, Dire Straits je uzeo duži odmor, a Mark Knopfler se koncentrisao na solo projekte i filmsku muziku. Bend se ponovo okupio za koncert u čast sedamdesetog rođendana Nelsona Mandele 1988. godine, gdje im se priključio Eric Clapton (koji je s njima izvodio svoj hit "Wonderful Tonight"). Iste godine, bend je napustio bubnjar Terry Williams.

Nakon Markove saradnje sa Notting Hillbillies (koji su imali manji hit singl "Your Own Sweet Way" sa albuma "Missing... Presumed Having a Good Time"), Dire Straits se regrupisao januara 1991. godine.

U to vrijeme bend se sastojao iz četiri ključna člana: Knopfler, John Illsley, te klavijaturisti Alan Clark i Guy Fletcher. Uz pomoć drugih povremenih članova, uključujući visoko cijenjenog američkog bubnjara Jeff Porcaroa iz Toto grupe (kome je ponuđeno stalno mjesto u grupi, ali je to odbio zbog obaveza snimanja prema Toto grupi), grupa je počela sa snimanjem numera za novi album. Rezultat je bio posljednji originalni studijski album Dire Straitsa, "On Every Street", izdat 1991. godine, šest godina nakon "Brothers in Arms".

Uveliko iščekivano izdanje "On Every Street" je doživjelo pomješane kritike i srednji uspjeh. Prema nekim kritičarima, album je bio ispod kvaliteta ranijih albuma, i nije se prodavao na ranijem nivou. Na pjesmi "The Bug" je sarađivao back vokal Vince Gill koji je također odbio ponudu da se priključi bendu. Turneja koja je uslijedila u periodu 1991-1992. nije bila uspješna kao prethodna 1985-1986. Živi album "On the Night" koji je izašao 1993. godine je dokumentovao turneju, na kojoj je Chris Whitten svirao bubnjeve.

Nakon izdavanja "Live at the BBC", kolekcije živih snimaka koji su nastali tokom ranijih godina, Dire Straits se tiho rasformirao 1995. godine, nakon što je Knopfler izrazio želju da prestane sa turnejama velikih razmjera, te se upotpunosti odmah bacio na solo materijal i filmsku muziku, dok su njegove kolege iz benda nastavile sa vlastitim karijerama. Guy Fletcher je međutim nastavio da sarađuje na gotovo svakom komadu koji se ticao Knopflerove solo karijere.

Izdata su tri *best of* albuma, a posljednji je kompilacija pod nazivom "The Best of Dire Straits & Mark Knopfler: Private Investigations" iz novembra 2005, koja sadrži većinu studijskog materijala, te solo i filmski materijal Marka Knopflera.

Album je postao underground hit na iznenađenje mnogih, i prošao je izuzetno dobro kada se uzme u obzir činjenica da se grupa raspala prije gotovo deceniju, a na albumu se našla samo jedna ranije neobjavljena numera  "All The Roadrunning", duet sa Emmylou Harris koji je kasnije izdat na albumu istog imena.

Dire Straits i Mark Knopfler su prodali do danas oko 118 miliona albuma.

Neki od poznatih poštovaoca Dire Straitsa i Marka Knopflera su: Douglas Adams, Diana, princeza od Velsa, Quentin Tarantino, grupa The Killers, koja je preradila pjesmu "Romeo and Juliet" za seriju "Live from Abbey Road" na Channel 4, potom Sachin Tendulkar. Muzički bend "System of a Down" ponekad svira dijelove "Sultans of Swing" na svojim koncertima kao uvod za svoju pjesmu "Aerials".

## Članovi Dire Straitsa 
#### Članovi za vrijeme gašenja benda 
* Mark Knopfler - vodeći vokali, gitara (1977–1995) 
* John Illsley - bas-gitara, back vokali (1977–1995)
* Alan Clark - klavijature (1980–1995)
* Guy Fletcher - klavijature, back vokali (1984–1995)

#### Bivši članovi 
* David Knopfler - gitara, klavijature, back vokali (1977–1980)
* Pick Withers - bubnjevi i udaraljke (1977–1982)
* Hal Lindes - gitara, back vokali (1980–1985)
* Terry Williams - bubnjevi (1982–1989)
* Omar Hakim - bubnjevi (1985)
* Jack Sonni - gitara (1985–1988)

#### Pomoćni članovi za turneje 
* Mel Collins - saksofon (1983) 
* Tommy Mandel - klavijature (1982–1983)
* Joop de Korte - udaraljke (1982–1986)
* Chris Whitten - bubnjevi i udaraljke (1991–1995)
* Phil Palmer - gitara (1991–1995)
* Paul Franklin - pedal steel gitara (1991–1995)
* Chris White - saksofon (1985–1995)
* Danny Cummings - udaraljke (1991–1995)

## Diskografija 
### Glavni albumi 
* 1978 *Dire Straits* (Globalna prodaja: 15 miliona) #5 UK, #2 SAD
* 1979 *Communiqué* (Globalna prodaja: 7 miliona) #5 UK, #11 SAD
* 1980 *Making Movies* (Prodaja u Sjedinjenim Američkim Državama: 1 milion) #4 UK, #19 SAD
* 1982 *Love Over Gold* (Prodaja u Sjedinjenim Američkim Državama: 0,5 miliona) **#1** UK, #19 SAD
* 1985 *Brothers in Arms* (Prodaja u Sjedinjenim Američkim Državama: 9 miliona; globalna prodaja: 29 miliona) **#1** UK, **#1** SAD
* 1991 *On Every Street* (Prodaja u Sjedinjenim Američkim Državama: 1 milion; globalna prodaja: 8 miliona) **#1** UK, #12 SAD

### Mini-albumi 
* 1983 *ExtendedancEPlay* #53 SAD
* 1993 *Encores*

### Živi albumi 
* 1984 *Alchemy* (Prodaja u Sjedinjenim Američkim Državama: 0,5 miliona) (uživo u Londonu) #3 UK, #46 SAD
* 1993 *On the Night*
* 1995 *Live at the BBC*

### Kompilacije 
* 1988 *Money for Nothing* (Prodaja u Sjedinjenim Američkim Državama: 1 milion) **#1** UK, #62 SAD
* 1998 *Sultans of Swing: The Very Best of Dire Straits* (Prodaja širom svijeta je premašila cifru od 4,2 miliona također na DVD)
* 2005 *The Best of Dire Straits & Mark Knopfler: Private Investigations*

### Singlovi 
* 11986. pušten u prodaju u SAD/Kanadi

## Nagrade 
* BRIT Awards 1983. - Najbolja britanska grupa
* Grammy Awards 1985. - Najbolja rock izvedba (duo ili grupa s vokalom) (za pjesmu *Money for Nothing*)
* Grammy Awards 1986. - Najbolji muzički video, kratka forma (za *Brothers In Arms*)
* BRIT Awards 1986. - Najbolja britanska grupa
* BRIT Awards 1987. - Najbolji britanski album (za "Brothers In Arms")

## Zanimljivosti 
* Pjesma "Local Hero" svira dok fudbaleri Newcastle Uniteda izlaze na teren kada igraju domaće utakmice.

## Vanjski linkovi 
* Mark Knopflerov zvanični website 
* David Knopflerov zvanični website 
* David Knopflerov zvanični njemački website 
* Hal Lindesov zvanični website 
* Guy Fletcherov zvanični website 
* Terry Williams Tawe Delta Blues Cafe 
* Mark Knopflerova autorizovana biografija 
* Njemački nezvanični website 
* Holandski nezvanični website 
* Španski nezvanični website 

Kategorija:Britanske rok-grupe
Kategorija:Muzičke grupe osnovane 1977.
Kategorija:Dire Straits